《感怀》
元代·黄玠

百年如舜华，览之不盈把。胡为蜗角争，流血遍原野。

不闻楚王孙，风雷生叱咤。哀哉帐中歌，美人双泣下。

吟诗故不恶，饮酒亦大雅。得失可忘言，富贵天所假。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。